Omlag 400.000 venter fortsatt på skatteoppgjøret: – Hvor er skatteoppgjøret mitt?

Det å levere selvangivelsen uten endringer er ingen garanti for å få skatteoppgjøret tidlig. Mange nordmenn venter fortsatt.

Venter fortsatt: Ikke alle har fått skatteoppgjøret ennå, selv om de ikke gjorde endringer. – Jeg og min kone venter fortsatt, forteller Hugo Nordnes. Vis mer byoutline Foto: PRIVAT

Publisert: Oppdatert: 9. oktober 2012 20:10 , Publisert: 9. oktober 2012 19:34

Flere, men ikke alle. De første skatteoppgjørene kom i juni og i høst har skatteoppgjørene kommet hver uke. De siste kommer i en stor bolk neste uke.



Skatteetatens tall viser at omlag en halv million flere nordmenn har fått skatteoppgjørene sine i år enn tilvarende tid i fjor. Men det er fortsatt omlag 400.000 som ikke har fått oppgjør, og blant de er det mange som leverte selvangivelsen uten rettelser i april i år.

Tredje år på rad. En av disse er Hugo Nordnes. Han forteller at både han og konen leverte selvagivelsen uten rettelser.



– Jeg og min kone venter fortsatt. Det er tredje året på rad vi ikke har gjort endringer – men måttet vente til langt ut på høsten før vi har fått skatteoppgjøret, forteller Hugo Nordnes.

Dine Penger har fått henvendelse fra flere som er i samme situasjon som Hugo Nordnes. Felles er at de sitter med akkurat samme spørsmål som Nordnes:

Hvorfor får vi ikke oppgjørene tidlig når vi har levert uten endringer, eller bare lagt til et enkelt fradrag som reisefradrag eller foreldrefradrag?



Les mer:Har betalt tilbake 31 milliarder skattekroner



Ikke prioritert. Det er nemlig ikke slik at de som leverer uten endringer – eller benytter seg av leveringsfritak (altså at man slipper å levere hvis det ikke er endringer i det man får tilsendt) – prioriteres i skatteoppgjørskøen.



– Hvorvidt du bruker leveringsfritak eller ikke, trenger ikke å ha noe å si for om du for eksempel kan bli tatt ut i en av kontrollen våre, forteller kommunikasjonsdirektør i Skatteetaten Astrid Mjærum.

Mjærum kan ikke fortelle hvor mange som har benyttet seg av leveringfritak som ennå ikke har fått oppgjørene sine:



– Hvor mange med leveringsfritak som ikke har fått oppgjøret sitt har vi ikke noen oversikt over, etter siste pulje i oktober kan det være at vi får noen oppsummerende statistikker, forteller hun til Dine Penger.

Les også:Regn ut skatten for 2013



Noe galt? I mellomtiden sitter Hugo Nordnes og kona på om de har gjort noe galt:



– Vi lurer på hva vi har gjort galt siden vi blir rammet hvert år siden det ble innført stille aksept. For oss stemte alle opplysningene fra etaten og ingen endringer var nødvendig, sier han.

Men det trenger ikke være noe galt som har skjedd.



– Det vil hvert år være forskjeller på hvilke selvangivelser som blir ferdig tidlig, forteller Astrid Mjærum.

Kontroller. En av grunnene til at man må vente er at man ligger klar til kontroll:



I kø: Det står fortsatt en del skatteoppgjør i kø, forteller kommunikasjonsdirektør i Skatteetaten, Astrid Mjærum. Vis mer byoutline Foto: Sjur Jansen

– Noen blir tatt ut i kontroller på grunn av nye regler eller på grunn av utplukk som skal sikre kvaliteten på skatteoppgjørene, sier Astrid Mjærum og utdyper:



– For eksempel kan det være at noen er tatt ut i kontroll for bolig, at en person har eiendom i flere skatteregioner, at man har levert krav om fradrag som skal kontrolleres nærmere, at oppgjøret inneholder mange detaljer som må kontrolleres eller at man er tatt ut i andre kontroller.

Feil bunke. Noen kan også rett og slett ha havnet i «feil bunke», men om dette er det som har skjedd med Nordnes er ikke godt å si:



– Det er også noen som kan ha levert på papir og dermed ikke er ferdigstilt, mens de tidligere år har vært heldige å blitt ferdigstilt tidlig. Vi kan ikke se at det er flere enkle selvangivelser som må vente i år enn tidligere, kommenterer Astrid Mjærum.

Skatteoppgjørsfakta

Første runde med skatteoppgjør kom i slutten av juni.



Da fikk omlag 2,9 millioner lønnsmottagere og pensjonister sitt oppgjør

Fra slutten av juli er det sendt ut oppgjør ukentlig

Til nå har ca 3,5 millioner fått oppgjøre sitt

Dette er omlag en halv million flere enn på samme tid i fjor



Blant disse er 270.000 næringsdrivende

Omlag 400.000 nordmenn mangler skatteoppgjør

Siste pulje med oppgjør er 17. oktober



Skatteetaten trenger mer åpenhet

I Skattebetalerforeningen regner de med at det er en logisk forklaring, men mener at Hugo Nordnes' historie viser at Skatteetaten trenger å være mer åpen om det de gjør.



Gry Nilsen, advokat og fagsjef i Skattebetalerforeningen. Vis mer byoutline Foto: Bo Mathisen

- Jeg håper og tror at dette dreier seg om at skattebetalerne får rettet noen opplysninger, eller er i en kontroll, kommenterer Gry Nilsen, advokat og fagsjef for skatt i Skattebetalerforeningen.



Hun minner om at Skatteetaten hvert år retter mange opplysninger for skattebetaler, i år gjaldt det blant annet fondsandeler som var ført inn feil i Selvangivelsen, og som Skatteetaten påtok seg å rette.

Likevel mener hun at Nordnes og andre som ikke har fått oppgjøret gjernet kunne fått mer informasjon:



- Jeg synes godt at Skatteetaten kunne vært mer åpne med hvorfor man ikke får skatteoppgjøret, sier hun.



Skatteetaten ble omorganisert for noen år siden i større skatteregioner. Det betyr blant annet at den enkelte skattebetaler ikke har noen bestemt saksbehandler å snakke med. Noe som kan være uheldig, påpeker Nilsen:



- Saken viser også at mange savner en bestemt saksbehandler å snakke med. Det er nok mange fordeler med den nye regionsinndelingen i Skatteetaten, men det skaper større avstand, avslutter hun.

Her kan du lese mer om Skatter og avgifter